**ELŐTERJESZTÉS**

**Szombathely Megyei Jogú Város Közgyűlésének 2023. június 15-i ülésére**

**Javaslat az Innovation Fund large-scale elnevezésű pályázattal kapcsolatos döntés meghozatalára**

Tájékoztatom a Tisztelt Közgyűlést, hogy Szombathely Megyei Jogú Város Önkormányzata fejlesztési dokumentumaiban célul tűzte ki a zöld hidrogénen alapuló infrastruktúra kiépítését.

A Széchenyi 2030 programban szerepel, hogy Magyarország azon 14 EU tagállam közé tartozik, amely az ún. „Nemzeti Szakpolitikai Keret” dokumentumába felvette a hidrogén-infrastruktúra fejlesztésének tervét. Mérföldkövek kerültek meghatározásra mind a töltőinfrastruktúra, mind a járművek vonatkozásában. A nyugati korridorok, ún. hidrogén-töltőállomások kapcsolatrendszere Bécsben, Grazban, Szlovákiában és Szlovéniában ér véget, ezért regionális szinten – ezen belül – Szombathelyen nagy lehetőséget jelent bekapcsolódni az említett töltőállomásokhoz. Helyi szinten már korábban megjelent elképzelés a hidrogénhajtású tömegközlekedés elindítása is.

A hidrogén fontossága megjelenik többek között a SECAP tanulmányban, az EUCF koncepciónak pedig célkitűzései között szerepel, hogy az EU egyik első, teljesen karbonmentes, zöld hidrogénnel üzemelő közlekedés rendszere alakuljon ki. Ennek járulékos pozitív hatása lenne a hidrogén töltő kapacitás le nem kötött részének felhasználása a helyi ipari és szállítmányozási szektorban.

A város nagy hangsúlyt fektetve a megvalósításra, a nemzeti hidrogénstratégiához illeszkedve kidolgozta önálló hidrogénstratégiáját is.

2023 őszén megnyílik az Innovation Fund large-scale elnevezésű pályázat, amelynek benyújtásához szükséges a település hidrogénen alapuló ökoszisztémafejlesztéssel kapcsolatos megvalósíthatósági tanulmányának kidolgozása.

E tanulmány Szombathely megújuló energia alapon előállított hidrogén termelésének felhasználását célozza a közlekedés, a városüzemeltetés és az ipari alkalmazás területein, illetve magában foglalja a helyi hidrogén előállítástól a végfelhasználásig terjedő értéklánc megvalósíthatósági részleteit.

A költségvetésben a projekt előkészítésekre biztosított előirányzatokban a szóban forgó tanulmány elkészítésére 5 millió Ft + ÁFA összeget tud biztosítani Önkormányzatunk.

Javaslom, a Tisztelt Közgyűlés értsen egyet azzal, hogy az Innovation Fund large-scale elnevezésű pályázat benyújtásához „Zöld hidrogénen alapuló ökoszisztémafejlesztés Szombathelyen” témában Megvalósíthatósági Tanulmány készüljön. Egyúttal javaslom, amennyiben a rendelkezésre álló forrás nem elég, hatalmazzon fel a Közgyűlés, hogy külső forrást kutassak fel és fogadjak be annak finanszírozásához.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. június „ ”**

 **/: Dr. Nemény András :/**

**HATÁROZATI JAVASLAT**

**……../2023. (VI. 15.) Kgy. sz. határozat**

Szombathely Megyei Jogú Város Közgyűlése egyetért azzal, hogy az Innovation Fund large-scale elnevezésű pályázat benyújtásához „Zöld hidrogénen alapuló ökoszisztémafejlesztés Szombathelyen” témában Megvalósíthatósági Tanulmány készüljön. A Közgyűlés egyúttal felhatalmazza a polgármestert, amennyiben a költségvetésben a projekt előkészítésekre biztosított előirányzatokban a rendelkezésre álló 5 millió Ft + ÁFA összeg nem elég, abban az esetben külső forrást kutasson fel és fogadjon be annak finanszírozásához.

**Felelős:** Dr. Nemény András polgármester

 Dr. Horváth Attila alpolgármester

 Bokányi Adrienn tanácsnok

 Dr. Károlyi Ákos jegyző

 (A végrehajtásért:

Nagyné dr. Gats Andrea Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal